作者:韋居安
標題:摸魚兒
內容:繞苕城、水平坡渺，雙明遙睇無際。就中惟有魚灣好，佔得西關佳致。楊柳外、羨泛宅浮家，當日元真子。溪山信美。嘆陳跡猶存，前賢已往，誰會景中意。蕭閒甚，築屋三間近水。汀洲香泛蘭芷。清風明月知多少，肯滯軟紅塵裡。垂釣餌。這春水生時，剩有桃花鱖。煩襟淨洗。待辦取輕蓑，來分半席，相對弄清泚。